Níor caitheadh go báúil leis an babhta seo, áfach, mar gur dheacair é a chosaint. Cad a thug go dtí an Afraic é, agus fonn seilge air, nuair atá duine as ceathrar dá lucht géillsine gan obair ar bith? Baineann costas mór le turas mar é, is ní nós le ríthe tarraingt as a n-acmhainní féin. Is é oighear an scéil nach mbeadh aon chaint ar an turas in aon chor murach gur thit an rí i mbun na seilge agus bhris a chromán. B’éigean dó dul faoi scin faoi dhó agus é thar n-ais ina ríocht. Feachtas daingean caolchúiseach bolscaireachta atá ar bun aige ó shin. I mbun a dhualgas arís atá sé, ag cur córa orthu siúd ar thóir aíochta, ar mhaithe leis an tír.